กรมควบคุมโรค แนะประชาชนเตรียมตัวให้พร้อมรับอากาศเย็นช่วงปีใหม่ เสี่ยงป่วยหากร่างกายปรับตัวไม่ทัน
กรมควบคุมโรค แนะประชาชนเตรียมตัวให้พร้อมรับอากาศเย็นช่วงปีใหม่ เสี่ยงป่วยหากร่างกายปรับตัวไม่ทันนพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า จากรายงานกรมอุตุนิยมวิทยา รายงานสภาพอากาศประเทศไทยช่วงปีใหม่นี้จะมีอุณหภูมิลดลงต่อเนื่อง อากาศเช่นนี้ทำให้ประชาชนเสี่ยงต่อการป่วยโรคไข้หวัดใหญ่และโรคปอดบวมได้ หากร่างกายปรับตัวไม่ทัน ทั้งนี้ สถานการณ์โรคไข้หวัดใหญ่ตั้งแต่วันที่ 1 มกราคม - 23 ธันวาคม 2562 พบผู้ป่วย 378,881 ราย พบผู้เสียชีวิต 27 ราย ผู้ป่วยส่วนใหญ่อยู่ในช่วงวัยทำงานและวัยเรียน ส่วนสถานการณ์โรคปอดบวมตั้งแต่วันที่ 1 มกราคม - 23 ธันวาคม 2562 พบผู้ป่วย 245,401 ราย พบผู้เสียชีวิต 159 ราย ผู้ป่วยส่วนใหญ่เป็นกลุ่มผู้สูงอายุ และเด็กเล็กอายุ 1 ปีในการเดินทางไปเที่ยว หรือกลับภูมิลำเนาต่างจังหวัดในช่วงปีใหม่นี้ ขอให้ประชาชนเตรียมตัวให้พร้อมรับมือกับอากาศหนาวเย็นในต่างจังหวัด โดยการเตรียมเครื่องนุ่งห่มกันหนาวและพักผ่อนให้เพียงพอ ควรดูแลเด็ก ผู้สูงอายุและผู้มีโรคประจำตัวเป็นพิเศษ เพราะกลุ่มนี้เสี่ยงต่อการเจ็บป่วยได้ง่ายมากกว่ากลุ่มอื่น นอกจากนี้ ขอให้ตรวจสอบสภาพรถ โดยเฉพาะไฟหน้าและไฟท้ายรถ ควรศึกษาเส้นทางและลดความเร็วของการขับขี่ลงตามความเหมาะสม ประชาชนสามารถสอบถามข้อมูลเพิ่มเติมได้ที่สายด่วนกรมควบคุมโรค โทร. 1422